เส้นทาง โรนัลโด และ เมสซิ นักฟุตบอล ที่มีทรัพย์สินหมื่นล้าน
ถ้าถามว่านักฟุตบอลที่ประสบความสำเร็จมากที่สุดในโลก ณ ตอนนี้ คือใคร แน่นอนว่าจะต้องมีชื่อของโรนัลโด และเมสซิ เคียงข้างกัน  ที่ผ่านมา ทั้งคู่จะถูกนำไปเปรียบเทียบในมุมต่าง ๆ ทั้งเรื่องของนิสัยส่วนตัว สไตล์การเล่น รวมถึงความสำเร็จในอาชีพการค้าแข้ง
18 ก.พ. 2564

เส้นทาง โรนัลโด และ เมสซิ นักฟุตบอล ที่มีทรัพย์สินหมื่นล้าน /โดย ลงทุนแมน
ถ้าถามว่านักฟุตบอลที่ประสบความสำเร็จมากที่สุดในโลก ณ ตอนนี้ คือใคร
แน่นอนว่าจะต้องมีชื่อของโรนัลโด และเมสซิ เคียงข้างกัน
ที่ผ่านมา ทั้งคู่จะถูกนำไปเปรียบเทียบในมุมต่าง ๆ
ทั้งเรื่องของนิสัยส่วนตัว สไตล์การเล่น รวมถึงความสำเร็จในอาชีพการค้าแข้ง
แต่ในอีกมุมหนึ่ง ชีวิตและจุดเริ่มต้นวัยเด็กของทั้งสองคนกลับมีความคล้ายกัน
แล้ว พวกเขามีชีวิตวัยเด็ก อย่างไร? 
แล้วตอนนี้ใกล้ช่วงปลายของอาชีพการค้าแข้งของพวกเขาแล้ว เขาเริ่มทำธุรกิจอะไรบ้าง?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ปี 1985 หรือราว 36 ปีก่อน
สมัยที่แม่ของ คริสเตียโน โรนัลโด กำลังตั้งท้องเด็กชายคนนี้ 
เธอเกือบที่จะทำแท้ง เพราะครอบครัวไม่มีเงินมากพอที่จะเลี้ยงลูกอีกคน
แต่เรื่องดังกล่าวก็ไม่ได้เกิดขึ้น 
เพราะหมอที่รับหน้าที่ดูแลการตั้งครรภ์ในตอนนั้น 
ได้ปฏิเสธที่จะทำตามคำขอจากแม่ของโรนัลโด
อย่างไรก็ตาม ฐานะของครอบครัวเขาก็ยังคงยากลำบาก
ต้องอดมื้อกินมื้อ จนในที่สุดก็เกิดปัญหาครอบครัวตามมา
โดยพ่อของเขาเริ่มติดสุราอย่างหนัก และก็ได้เสียชีวิตจากอาการตับวาย
ตั้งแต่โรนัลโดมีอายุได้เพียง 20 ปี เท่านั้น
สำหรับโรนัลโดนั้น
ฟุตบอลคือ สิ่งที่เขารัก และเริ่มเล่นมันอย่างจริงจังตั้งแต่อายุ 6 ขวบ
ในวัย 14 ปี โรนัลโดได้ตัดสินใจบอกกับแม่ของเขาว่าจะลาออกจากโรงเรียน
เพื่อที่จะทุ่มเทกับการเล่นฟุตบอลอย่างเต็มที่
จนในที่สุด โรนัลโดก็ผ่านจุดต่ำสุดในชีวิตวัยเด็ก และได้ก้าวข้ามการเป็นนักเตะดาวรุ่ง
จนกลายมาเป็นหนึ่งในนักฟุตบอลที่ประสบความสำเร็จมากที่สุดในยุคนี้
จากประเทศโปรตุเกสในทวีปยุโรป 
ข้ามมายังฝั่งอเมริกาใต้ ในปี 1987 หรือ 2 ปีหลังจากโรนัลโดเกิด
ครอบครัวชนชั้นกลางชาวอาร์เจนตินา 
ได้ให้กำเนิดเด็กชายที่มีชื่อว่า ลิโอเนล เมสซิ
เมสซิ เกิดในครอบครัวที่มีคุณพ่อเป็นช่างตีเหล็ก 
ในขณะที่คุณแม่ของเขา ก็ทำงานอยู่โรงผลิตแม่เหล็ก เช่นกัน
ตั้งเต่เมสซิยังเป็นเด็ก พ่อของเขาก็ได้ใฝ่ฝันที่จะปั้นลูกชายให้เป็นนักฟุตบอล
นั่นจึงทำให้เมสซิ ในวัยเพียง 4 ขวบ ได้เข้าไปร่วมฝึกฝนกับสโมสรฟุตบอลท้องถิ่น
โดยมีพ่อของเขาเอง ที่เป็นผู้คอยฝึกสอนให้
หลังจากนั้น 3 ปี เมสซิก็ได้มีโอกาสไปเล่นให้สโมรสรชั้นนำอย่าง นิวเวลส์โอลด์บอยส์
ที่นั่น เมสซิทำไปประตูไปถึง 500 ประตู จนถูกตั้งฉายาว่า 
The Machine of '87 หรือเครื่องจักรถล่มประตูแห่งปี 87
แต่แล้วเมื่อตอนที่เมสซิมีอายุได้ 10 ขวบ 
เขากลับถูกตรวจพบว่า ร่างกายของเขานั้นผิดปกติ 
เนื่องจากขาดฮอร์โมนการเจริญเติบโต 
ซึ่งค่ารักษาเกินกำลังที่ครอบครัวเขาจะสามารถหาเงินมารักษาได้
แม้ว่าตอนนั้น มีหลายสโมสรต้องการดึงตัวเมสซิไปร่วมทีม 
แต่ด้วยความที่ค่ารักษาพยาบาลของเมสซิสูงมาก
ทำให้ไม่มีสโมสรไหนเลยในประเทศอาร์เจนตินา
ยื่นมือเข้ามาช่วยเหลือเขา และครอบครัว
ในระหว่างนั้นเมสซิ ก็ยังคงฝึกซ้อม 
ซึ่งเขาถือเป็นเด็กที่มีพรสวรรค์มาก
และเก่งนำหน้าใครหลายคนในรุ่นเดียวกัน
นั่นจึงทำให้คุณพ่อของเมสซิยังไม่ละทิ้งความหวังที่จะให้ลูกชายก้าวไปเป็นนักฟุตบอลอาชีพ
เขาจึงตัดสินใจอัดวิดีโอการเล่นฟุตบอลของลูกชาย และส่งไปให้กับบาร์เซโลนา 
หนึ่งในสโมสรฟุตบอลที่มีชื่อเสียงมากที่สุดในประเทศสเปน
เมื่อสโมสรได้เห็นการเล่นของเมสซิผ่านทางวิดีโอแล้ว
ทางสโมสรจึงได้แจ้งไปยังคุณพ่อให้พาเมสซิมาทดสอบฝีเท้าที่สโมสร
โดยหลังจากได้เห็นทักษะของเมสซิกับตาตัวเอง
พวกเขาก็ได้รีบจับเมสซิ เซ็นสัญญาทันที
ซึ่งรีบในระดับที่ว่า สัญญาฉบับนั้นถูกเขียนขึ้นบนกระดาษเช็ดปากของร้านอาหาร 
และนั่นก็ได้เป็นก้าวแรกของอีกหนึ่งอัจฉริยะนักเตะ ในยุคของเรา
ปัจจุบัน โรนัลโด และเมสซิ ติด 1 ใน 10 บุคคลที่มียอดผู้ติดตามอินสตาแกรมมากที่สุดในโลก
โรนัลโด มีผู้ติดตามบนอินสตาแกรม 250 ล้านคน มากเป็นอันดับที่ 1 ของโลก
เมสซิ มีผู้ติดตามบนอินสตาแกรม 141 ล้านคน มากเป็นอันดับที่ 8 ของโลก
โดยโรนัลโดนั้น ยังเป็นบุคคลคนแรกของโลก
ที่มียอดผู้ติดตามทางอินสตาแกรมแตะหลัก 200 ล้านคน อีกด้วย
ความสำเร็จและความโด่งดังจากการเป็นนักฟุตบอล 
ทำให้ทั้งคู่ยังเป็น 1 ใน 3 นักฟุตบอลที่ร่ำรวยที่สุดในโลก
โรนัลโดมีทรัพย์สินกว่า 14,000 ล้านบาท มากเป็นอันดับที่ 2 ของโลก
เมสซิมีทรัพย์สินกว่า 12,000 ล้านบาท มากเป็นอันดับที่ 3 ของโลก
ส่วนอันดับหนึ่งคือ ฟาอิค โบลเกียห์ นักฟุตบอลที่มีศักดิ์เป็นหลานของสมเด็จพระราชาธิบดีสุลต่านฮัสซานัล โบลเกียห์ กษัตริย์แห่งประเทศบรูไน
นอกเหนือจากความสำเร็จในด้านฟุตบอลอาชีพแล้ว 
ชีวิตนอกสนามทั้งคู่ยังเป็นนักธุรกิจอีกด้วย
โรนัลโด ทำธุรกิจเปิดร้านดูแลเส้นผม
โดยเซ็นสัญญากับ Haircare group Insparya
เพื่อเปิดบริการธุรกิจดังกล่าวในโปรตุเกส และสเปน
นอกจากนี้ เขายังมีโรงแรมที่ชื่อว่า CR7 Hotels ที่เปิดให้บริการในโปรตุเกส และกำลังจะขยายไปยังสหรัฐอเมริกา โมร็อกโก สเปน และฝรั่งเศส และก็ยังมีธุรกิจเสื้อผ้าเครื่องแต่งกาย, ชุดชั้นในชาย,  รองเท้า และน้ำหอม
ส่วนของเมสซินั้น เขายังร่วมทุนกับกลุ่มทุนอสังหาริมทรัพย์ 
เพื่อทำธุรกิจโรงแรมในสเปน ซึ่งเป็นโรงแรมระดับ 4 ดาว ในสเปน 
ซึ่งปัจจุบัน เขาเป็นเจ้าของโรงแรมในสเปนถึง 3 แห่ง
นอกจากนี้ เมสซิยังทำธุรกิจขายเสื้อผ้า และชุดกีฬา 
โดยใช้ชื่อแบรนด์ตนเอง ผ่านร้าน The Messi Store อีกด้วย
สรุปแล้ว กว่าที่ทั้งคู่จะก้าวขึ้นมาจนมีวันนี้ได้ 
ทั้งคู่นั้น มีจุดเริ่มต้นในวัยเด็กที่ไม่ได้สวยหรู
แต่ในท้ายที่สุด ทั้งคู่ก็ผ่านมันมาได้ทั้งจากความพยายามทุ่มเท ทั้งจากความมุ่งมั่นส่วนตัว และการสนับสนุนจากครอบครัว
แล้วเรื่องนี้ให้ข้อคิดอะไรกับเรา?
ในบางครั้ง ชีวิตของเราก็อาจจะต้องเผชิญกับอุปสรรคที่เราไม่อาจหลีกเลี่ยง
แต่แทนที่เราจะย่อท้อ และล้มเลิกความพยายามไป
เราก็อาจจะลองเผชิญหน้ากับมันให้ถึงที่สุด เท่าที่เราพอจะทำได้
แม้ว่ามันมีโอกาสเพียงไม่กี่เปอร์เซ็นต์ที่เราจะผ่านมันมาได้
แต่ทั้งคู่ ก็ได้พิสูจน์แล้วว่าพวกเขาผ่านมันมาได้ และน่าจะเป็นตำนานที่แฟนฟุตบอลกล่าวถึงไปอีกนาน..
----------------------
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-
-
-
-
-